27 Julie: Huweliksmaats moet mekaar respekteer. – Jan van der Watt - www.bybelkennis.co.za
by Mitch Kalp · Published 27/07/2017 · Updated 11/07/2017
1 Kor 11:2-22 (fokus 11:2-16)
In die ou dae het vrouens hoede kerk toe gedra, want dit staan in die Bybel dat jy 'iets op jou kop moet hê' (11:5-6). Dis nie hoe Paulus dit bedoel het nie.
Destyds moes vrouens kopbedekkings dra as hulle uitgaan in die publiek. Dit was 'n teken dat hulle hulle mans asook normale gesonde gesinsverhoudings respekteer. As jy nie so kopdoek opgehad het nie, het mense gedink jy is 'n slegte vrou wat mans soek. In die privaatheid van die huis was dit egter nie nodig om kopdoeke te dra nie. Toe gebeur daar iets – die Christene begin kerk hou in huise. Skielik is die huis nou nie meer 'n privaat plek as die gemeente daar bymekaar kom nie, maar 'n publieke plek ('n kerk). Wat Paulus nou sê is dat vrouens ook in die huis maar kopdoeke moet dra as die kerk aan die gang is, anders dink mense wat daar inloer dalk hulle is slegte vrouens. As die diens verby is en die huis is weer huis kan hulle maar weer die kopdoeke afhaal.
Dit gaan dus nie oor kopdoeke nie, maar oor die 'seine' wat 'n vrou uitstuur. As jy nie jou 'kopdoek' dra nie, stuur jy seine uit dat ander mans maar na jou kan kyk… en dalk 'n bietjie meer. Ons doen dit vandag anders en daarom moet getroudes hier katvoet loop. Ons stuur ander, miskien meer subtiele seine uit om ander mans en vrouens na ons te laat kyk… en nie net kyk nie. Dit kan ons kleredrag wees, ons manier van praat of die uitnodigende kyk. Daarvan hou die Here nie. As jy getroud is, is die tyd vir uitnodigende seine verby! Dan moet jy so aantrek en so met die teenoorgestelde geslag omgaan dat mense die groot sein kry: Ek respekteer my huweliksmaat. Ons behoort aan mekaar.